**NOTĂ INFORMATIVĂ**

**la proiectul Ordinului pentru modificarea Regulamentului cu privire la organizarea și desfășurarea concursului pentru ocuparea funcției de conducere în instituțiile de învățământ profesional tehnic**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul actului normativ este elaborat de către Ministerul Educației și Cercetării al Republicii Moldova, în conformitate cu art. 71 alin. (4) din Codul educației al Republicii Moldova nr. 152/2014. |
| **2. Condițiile ce au impus elaborarea proiectului de act normativ și finalitățile urmărite** |
| Inițierea elaborării proiectului actului normativ a fost dictată de **necesitatea îmbunătățirii cadrului normativ privind organizarea și desfășurarea concursurilor pentru ocuparea funcției de conducere în instituțiile de învățământ profesional tehnic.**  Regulamentul cu privire la organizarea și desfășurarea concursului pentru ocuparea funcției de conducere în instituțiile de învățământ profesional tehnic a fost aprobat prin ordinul ministrului educației nr. 673/2015. Ulterior, prin ordinul ministrului nr. 283/2016 au fost operate unele modificări în Regulamentul menționat.  În procesul organizării și desfășurării concursurilor au apărut diverse probleme privind aplicarea unor prevederi ale Regulamentului (evaluarea curriculum vitae, evaluarea planului de dezvoltare a instituției și a prestației candidatului în cadrul interviului, examinarea contestațiilor, etc.).  Astfel, a apărut necesitatea modificării Regulamentului în scopul perfecționării acestuia, eliminării ambiguităților, dispozițiilor caduce, clarificării și concretizării unor prevederi ale acestuia.  Având în vedere cele menționate se impune raționalizarea și modernizarea dispozițiilor actuale ale Regulamentului și asigurarea unei securități juridice mai mari a procesului de organizare și desfășurare a concursurilor pentru funcția de director și director adjunct în instituțiile de învățământ general.  Finalitatea esențială a modificărilor constă în consolidarea activităților pentru asigurarea transparenței, echității și obiectivității desfășurării concursurilor, precum și eliminarea premiselor de favorizare/defavorizare a unor candidați. În acest scop, a fost introdusă obligativitatea instruirii prealabile a membrilor Comisiei de concurs, a fost prevăzută publicarea în spațiul online a interviurilor pentru funcțiile de director, a fost interzisă completarea dosarelor de participare la concurs după expirarea termenului de depunere a acestora, au fost stabilite criterii unice de evaluare a candidaților la interviu, precum și alte modificări și concretizări.  Au fost extinse interdicțiile de accedere la concurs pentru persoanele care au interdicție de a ocupa funcții de conducere, precum și a persoanelor concediate pe parcursul ultimilor cinci ani în baza art. 86 alin. (1) lit. g)-r) sau destituite dintr-o funcție publică conform art. 64 alin. (1) lit. a) și b) din Legea nr. 158/2008. Astfel că se va limita accesul la funcțiile de conducere în instituțiile de învățământ profesional tehnic a persoanelor care în ultimii cinci ani au comis abateri disciplinare grave pentru care a fost aplicată cea mai dură sancțiune disciplinară – concedierea/destituirea.  De asemenea, a fost prevăzută obligativitatea semnării de către membrii Comisiei de concurs a Declarației privind lipsa conflictului de interese, al cărei model este anexat la Regulament.  Rezultatele etapei a doua a concursului (testul promovat de candidați) vor fi luate în considerare de către Comisia de concurs la totalizarea rezultatelor concursului.  Noile modificări vor intra în vigoare la data publicării ordinului în Monitorul Oficial al Republicii Moldova. Intrarea în vigoare a actului normativ la data publicării este dictată de necesitatea asigurării obiectivității concursurilor, eliminării favoritismului în raport cu unii candidați, aplicării imediate a acestuia ca urmare a eliminării ambiguităților și a situațiilor confuze.  Modificările operate vor avea un impact semnificativ asupra calității cadrelor manageriale, care vor fi selectate în baza noilor prevederi. |
| **3. Principalele prevederi ale proiectului și evidențierea elementelor noi** |
| Proiectul ordinului prevede operarea următoarelor modificări principale:   * aducerea în concordanță a denumirii ministerului cu Hotărârea Parlamentului Republicii Moldova nr.89/2021; * includerea principiului egalității de acces la funcția de director/director adjunct fără discriminare pe diverse criterii; * organizarea unei instruiri prealabile a membrilor Comisiilor de concurs privind aplicarea prevederilor Regulamentului; * eliminarea prevederilor inaplicabile din Regulament în legătură cu expirarea termenului de 6 luni prevăzut în art. 153 din Codul educației al Republicii Moldova nr. 152/2014; * extinderea temeiurilor de a candida la funcția de director/director adjunct a persoanele concediate pe parcursul ultimilor cinci ani în baza art. 86 alin. (1) lit. g)-r) din Codul muncii al Republicii Moldova nr. 154/2003 sau destituite dintr-o funcție publică conform art. 64 alin. (1) lit. a) și b) din Legea nr. 158/2008 să nu fie admise la concurs; * excluderea participării la concurs a persoanelor care au interdicții de a ocupa funcții de conducere; * prezentarea proiectului planului de dezvoltare a instituției pentru 5 ani în plic sigilat; * semnarea de către membrii comisiei de concurs a Declarației privind lipsa conflictului de interese; * postarea pe pagina web sau rețelele de socializare oficiale ale organizatorului concursului a interviului candidaților; * evaluarea CV-ului se va efectua doar pentru criteriile care sunt probate prin acte; * stabilirea unor criterii clare de evaluare a proiectului planului de dezvoltare a instituției și a nivelului de îndeplinire a criteriilor în cadrul interviului; * luarea în considerare la calcularea punctajului final al concursului a rezultatelor testării candidaților la etapa a II-a a concursului; * determinarea cazurilor de amânare a ședințelor comisiei de concurs; * desemnarea câștigătorului concursului cu condiția acumulării unui punctaj final de nu mai puțin de 8; * stabilirea atribuțiilor Comisiei de contestații; * concretizarea unor prevederi prin eliminarea ambiguităților, etc. |
| **4. Fundamentarea economico-financiară** |
| Pentru implementarea prevederilor proiectului nu sunt necesare mijloace financiare suplimentare.  Conform pct. 13 din Regulament, cheltuielile pentru organizarea concursului (publicarea anunțului succint, informației privind concursul) sunt suportate de organizatorul concursului. Cheltuielile pentru participare la concurs (deplasarea la locul de desfășurare a concursului, utilizarea mijloacelor de comunicare, autentificarea copiilor de pe documente etc.) sunt suportate de către participanții la concurs. |
| **5. Modul de încorporare a actului în cadrul normativ în vigoare** |
| Proiectul ordinului se încorporează în sistemul actelor normative și nu va necesita modificarea altor acte normative. |
| **6. Avizarea și consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, proiectul ordinului se plasează pe pagina web oficială a Ministerului Educației și Cercetării www.mec.gov.md, compartimentul Transparența decizională. |
| **7. Constatările expertizei anticorupție** |
| Proiectul urmează a fi supus expertizei anticorupție. |
| **8. Constatările expertizei juridice** |
| Proiectul va fi expertizat de către Ministerul Justiției. |

**Ministru Anatolie TOPALĂ**